### Učebný štýl

Štýl učenia si žiak vyberá podľa vrodených daností a predchádzajúcich osobných skúseností. Prvú definíciu uvedieme podľa pedagogického slovníku, ktorá definuje štýly učenia ako jemné, relatívne stále prejavy individuality človeka v rôznych typoch učenia. Sú to samostatné postupy pri učení, ktoré jednotlivec v určitom období života preferuje. Vyvíjajú sa z vrodeného základu, ale obohacujú a menia sa počas života jednotlivca buď mimovoľne, alebo zámerne ( na základe vnútorného riadenia i autoregulácie).

Učebné štýly sú žiakom preferované spôsoby učenia, ktoré sú svojské nielen spôsobom motivácie, ale i cieľom, štruktúrou, usporiadaním, intenzitou a taktiež prispôsobením sa rôznym situáciám. Sú vrodené a dlhodobého charakteru, avšak počas života sa vyvíjajú a do určitej miery sa dajú ovplyvňovať a meniť.

Učebný štýl môžeme chápať aj ako spôsobilosť žiaka vedieť si poradiť s procesom učenia, teda vedieť ako sa učiť. Niektorí odborníci zdôrazňujú potrebu experimentovania v priebehu školskej dochádzky, hľadania najvhodnejších postupov k vytvoreniu vlastných všeobecných učebných návykov, ktoré sa žiak následne snaží aplikovať pri riešení zadaných úloh.

Človek si neuvedomuje štýl pomocou ktorého sa učí, ani sa ho nesnaží analyzovať, či vylepšovať. Danému jedincovi sú samozrejmé a vlastné. Štýly sa dajú počas života ovplyvňovať, meniť vonkajšími vplyvmi, či samotným jedincom.

Pri učení dochádza k upevňovaniu už nadobudnutých informácií alebo k osvojovaniu úplne nových. Najefektívnejšie pre vyučovací proces a osvojovanie si vedomostí samotných by bolo, keby žiak dokáže ovládať a flexibilne meniť prístup k učeniu – teda učebný štýl. Žiak má zakotvených v sebe viacero prvkov z učebných štýlov, avšak existuje jeden dominantný, ktorý žiak preferuje a s tým najčastejšie pracuje. Nedá sa však ani s určitosťou povedať, že ak sa žiakovi bude učivo prezentovať v dominantnom štýle učenia dosiahne lepšie výsledky. Pri využití viacerých učebných štýlov, bude vyučovací proces prebiehať efektívnejšie, kvalitnejšie, pestrejšie a trvalejšie.

### Klasifikácia učebných štýlov podľa prevažujúcich zmyslových preferencií

Ľudia vnímajú realitu okolitého sveta všetkými zmyslami. Odlišujú sa od seba podľa toho, aký zmysel preferujú – teda využívajú prednostne. Vyplýva to z poznatkov neuropsychológie a neurolingvistiky a hovoria o tom, ktorý percepčný kanál je dominantný. Rozdelenie učebných štýlov podľa zmyslových preferencií je najviac rozšírené medzi učiteľmi, žiakmi, ale i v samotnej spoločnosti. Viacerí učitelia sa o túto klasifikáciu opierajú počas prípravy na vyučovanie nielen z dôvodu, že im pomôže určiť, ktorý štýl žiak preferuje, ale aj to, čo im pri vyučovaní vyhovuje. Niektorí jedinci majú schopnosť výborne využiť viacero percepčných kanálov, čo im zvyšuje predpoklady na úspech v štúdiu, pretože majú otvorených viacero možností v prijímaní informácií. Typológia učebných štýlov podľa zmyslových preferencií sa nazýva VARK (akronym z prvých písmen anglických slov popisujúcich zmysly – visual – zrakový, aural – sluchový, read/write – verbálny, kinesthetic – pohybový) a vyčleňuje štyri štýly – vizuálno – verbálny, vizuálno – neverbálny, auditívny, kinestetický

***Vizuálny – zrakový učebný štýl***

Vizuálny typ jedinca sa spolieha na svoju zrakovú pamäť. Informácie najefektívnejšie prijímajú cez percepčný kanál. I keď jedinec uprednostňuje informácie prezentované vizuálne, nemusí to byť písaný text, ale tiež obrázky, grafy, tabuľky. Lepšie sa učí z písaného textu než z hovoreného slova, viac si zapamätá z obrázkov, grafov, tabuliek, ktoré sú súčasťou učebníc i samostatne vytvorených. V rámci vizuálneho typu viacero autorov rozlišuje ďalšie dva a to vizuálno – neverbálny (zrakovo – obrazový) a vizuálno – verbálny (zrakovo – slovný).

***Vizuálno – neverbálny (zrakovo – obrazový) učebný štýl***

Jedinci s dominanciou vizuálno – neverbálneho štýlu sa najlepšie učia, ak informácie vidia v obrazovej forme. Uprednostňujú príjem informácií  štúdiom ilustrovaných textov pre výkladom učiteľa. Do popredia stavajú pozorovanie pred fyzickou aktivitou. Zväčša si píšu poznámky a informácie graficky znázorňujú a radi čítajú. Pri upevňovaní si informácií, či pri skúšaní si často vybavujú obrázky, nákresy, texty mnohokrát práve s príslušným miestom na papieri, učivo si dokážu spamäti predstaviť – majú fotografickú pamäť. Disponujú výbornou priestorovou orientáciou, dokážu sa dobre orientovať v nákresoch a mapách.

Je pre nich dôležité, aby bolo učivo prezentované obrázkami, nákresmi, diagramami, grafmi, vývojovými grafmi, mapami, fotografiami, filmom, rôznymi symbolmi, mentálnymi mapami, časopismi. Texty vyznačujú rôznymi farbami, zvýrazňujú, používajú rôzne symboly. Ťažšie chápu a zapamätávajú si, keď počujú výklad učiteľa a tak sledujú jeho neverbálne prejavy – gestikuláciu, mimiku. Zvyčajne sedávajú v prvých laviciach, aby neboli rušení prejavmi v triede.

***Vizuáno – verbálny (zrakovo – slovný) učebný štýl***

Jedinci s dominanciou vizuálno – verbálneho štýlu sa najefektívnejšie učia čítaním učebných textov. Obdobne ako jedinci, ktorí preferujú vizuálno – neverbálny štýl, tiež dávajú prednosť pozorovaniu pred počúvaním a fyzickou aktivitou. Informácie si najlepšie zapamätajú, keď môžu použiť zrak. Rýchlo a dobre si zapamätajú napísané čísla a slová. Pri počúvaní si vytvárajú poznámky, zápisky. Dokážu samostatne študovať, nepotrebujú výklad a majú dobre vyvinuté abstraktné myslenie. Takíto žiaci dobre rozlišujú podstatné fakty od vedľajších, rozumejú vzájomným vzťahom a súvislostiam medzi informáciami, pri učení postupujú v logických súvislostiach. Dobre rozumejú matematickým vzorcom a vedeckým znakom.

***Auditívny (sluchový) učebný štýl***

Jedinci s týmto učebným štýlom prijímajú informácie predovšetkým sluchom. Neukladajú do pamäte len hovorené informácie, ale aj intonáciu, tempo či farbu hlasu. Radšej hovoria a počúvajú ako čítajú, prípadne píšu. Pri učení si látku rozprávajú nahlas, eventuálne si učivo po prečítaní zreferujú nahlas. Radi sa učia v spoločnosti iných, alebo o látke aspoň diskutujú. Veľa informácií si zapamätajú z výkladu, nemajú problém s frontálnym učením, počúvajú audionahrávky a pri učení počúvajú hudbu. Učenie im ďalej uľahčuje vytváranie mnemotechnických pomôcok, riekaniek, poézia, hudba, filmy, videá, kazety, diktafóny. Dobre si pamätajú kľúčové slová a frázy, kvalitne rozlišujú hlasy, zvuky, zväčša majú dobre rozvinutý hudobný sluch a rýchlo sa učia cudzej reči.

***Kinestetický (pohybový) učebný štýl***

Jedinci s dominanciou tohto štýlu sa najkvalitnejšie učia, ak s informáciami môžu pracovať, robiť, dotýkať sa učebných pomôcok, manipulovať s nimi, jednoducho, ak sa učia činnosťou. Učenie je pre nich najefektívnejšie, keď ho môžu prežiť, sami vykonávajú činnosť. S veľkou námahou dokážu nečinne sedieť v lavici a počúvať, prípadne čítať texty. Ich učebnou metódou je metóda pokus – omyl, dobre si osvojujú psychomotorické zručnosti. Pohybovú nečinnosť pri vyučovaní nahrádzajú napríklad žutím žuvačky. Radi sa učia pri chôdzi alebo pri rôznej im vyhovujúcej pohybovej aktivite. Pri učení sa často hrajú sa ceruzkou, perom, poklepkávajú končatinami, menia polohy. Môžu si vytvárať výpisky, ktoré aj tak nepožijú. V zošitoch zvýrazňujú informácie, ktoré už predtým podčiarkli, robia rôzne výpisky. Tieto všetky aktivity im nahrádzajú pohyb. Je pre nich najvhodnejšia tzv. zážitková pedagogika, experimenty, hranie didaktických hier a rolí, pri ktorých sa môžu voľne pohybovať po triede. Veľmi vhodnými sú pre nich trojrozmerné pomôcky, prírodniny, prípadne kartičky. Majú dobrú priestorovú a pohybovú pamäť. Sú manuálne zruční, preto sa často uplatňujú v remeslách a vo výtvarnom umení.